作者:高觀國
標題:蘭陵王
內容:鳳簫咽。花底寒輕夜月。蘭堂靜，香霧翠深，曾與瑤姬恨輕別。羅巾淚暗疊。情人歌聲怨切。殷勤意，欲去又留，柳色和愁為重摺。十年迥悽絕。念髻怯瑤簪，衣褪香雪。雙鱗不渡煙江闊。自春來人見，水邊花外，羞倚東風翠袖怯。正愁恨時節。南陌。阻金勒。甚望斷青禽，難倩紅葉。春愁欲解丁香結。整新歡羅帶，舊香宮篋。淒涼風景，待見了，盡向說。